राजकपूर-अमिताभ की फिल्में देख बड़ी हुई, भारत में प्यार पाया; अब सीख रही भारतीय रीति-रिवाज
आज ‘ये मैं हूं’ में कहानी युद्धग्रस्त देश यूक्रेन की एक लड़की एना की, जिसने भास्कर वुमन से अपनी आपबीती शेयर की।
24 फरवरी, 2022 …इस तारीख को मैं कभी नहीं भूल पाऊंगी। इस दिन ने मेरा, मेरे परिवार और लाखों यूक्रेनियों की जिंदगी हमेशा के लिए बदल दी। सुबह 4 बजकर 40 मिनट पर एक तेज धमाके से मेरी आंख खुली। पहले तो मैं समझ नहीं पाई कि क्या हुआ है। हालांकि, अक्टूबर-नवंबर 2021 से मेरे देश यूक्रेन में टेंशन का माहौल बना हुआ था। लेकिन युद्ध होगा और रूस पूरी ताकत से हमला करेगा ये किसी ने भी नहीं सोचा था। वैसे तो यूक्रेनियों के लिए युद्ध 2014 में ही शुरू हो गया था, जब रूस ने क्रीमिया और पूर्व में यूक्रेन डोनबास और लुहांस्क पर कब्जा कर लिया था। इन इलाकों से मेरे शहर ओडेसा में बहुत बड़ी संख्या में शरणार्थी आए थे। उन्हें देखकर बहुत दुख होता कि कैसे लोगों को अपना घर, नौकरी, एक शांति से भरा जीवन छोड़कर बेघर होना पड़ा है। लोग जान बचाने के लिए बस भाग जा रहे थे। उस वक्त मैंने ये कभी नहीं सोचा था कि एकदिन मुझे भी भागना पड़ेगा। ऐसी मुश्किल घड़ी में मुझे भारत की याद आई, जहां मेरे मित्र परिवारों ने और खास दोस्तों ने मुझे मिलकर संभाला। 
आज ‘ये मैं हूं’ में कहानी युद्धग्रस्त देश यूक्रेन की एक लड़की एना की, जिसने भास्कर वुमन से अपनी आपबीती शेयर की।
वॉर्निंग सायरन बजते ही हम बिल्डिंग के तहखाने में छिप जाते
24 फरवरी 2022 मेरे जीवन का सबसे बुरा दिन था। मैं इससे पहले कभी इतना नहीं डरी और ना ही खुद को इतना मजबूर और असहाय महसूस किया। इससे पहले मुझे कभी पैनिक अटैक नहीं आए थे। लाखों लोग कार, ट्रेन, बस से देश छोड़ने की कोशिश कर रहे थे। लोग 24-24 घंटे लाइन में खड़े होकर बॉर्डर पार करने के लिए अपनी बारी का इंतजार करते दिखे। पहला वॉर्निग सायरन हमने लड़ाई शुरू होने के अगले दिन सुना। मेरी बिल्डिंग में 10 फ्लैट्स हैं। हर बार वॉर्निग सायरन बजते ही हम सभी बेसमेंट में छिप जाते। उस वक्त वो बेसमेंट शेल्टर के रूप में तैयार नहीं था। वहां न कोई कुर्सी, न गर्म कपड़े, खाने-पीने का सामान कुछ भी नहीं था। केवल एक-दूसरे की मदद करके ही हमलोगों ने उसे छिपने लायक जगह बनाई थी। जो आज भी वैसे ही है। यह ऐसा समय था जब पूरा देश एकजुट हो गया था। लोग एक दूसरे की मदद करने में लगे रहते। एक-दूसरे को खाना, दवाएं देते। अपने-अपने डरों पर काबू पाने के लिए हम कुछ भी बातें करते, कुछ भी बोलते। खासकर उन बच्चों के साथ जो यह नहीं समझ पाए कि उन्हें रात के 2 बजे अंधेरे तहखाने में क्यों छिपना पड़ रहा है।
मैं सुरक्षित रहूं इसलिए मां ने कहा देश छोड़ दो
मैं अपने मां-बाप की इकलौती संतान हूं। मैं उन्हें छोड़कर नहीं जाना चाहती थी। लेकिन मेरी मां ने मुझे जबरदस्ती देश छोड़ जाने को कहा। वो चाहती थीं कि मैं सुरक्षित रहूं ताकि वो लोग भी निश्चित रह सके। मैंने बस एक पल में घर छोड़ने का फैसला किया और अपना बैग पैक कर घर से निकल गई। वैसे तो रहने के लिए कई देश थे, मगर मुझे सबसे सुरक्षित भारत ही लगा। क्योंकि यहां मेरे कई दोस्त थे और एक ऐसा परिवार था, जहां से मुझे बहुत प्यारा मिलता रहा था। कुछ लोग मुझे बहुत हिम्मती कहते हैं लेकिन मुझे ऐसा नहीं लगता है। ऊपर वाला जानता है कि घर छोड़ते वक्त मैं क्या महसूस कर रही थी। अपने पैरेंट्स को गुड बाय कहते समय मैं बहुत डर गई थी। मैं नहीं जानती कि शायद मैं उन्हें फिर से देख पाऊंगी और अपने घर भी वापस लौट पाऊंगी या नहीं। वो दिल तोड़ने वाला पल था लेकिन मेरे पास कोई और ऑप्शन नहीं था और उस समय मैं कमजोर भी नहीं पड़ सकती थी।
अजबनी परिवारों ने मुझे अपने घर का हिस्सा बनाया
3 मार्च 2022 की रात मैंने निकासी ट्रेन के जरिए अपना घर छोड़ दिया। ये मेरी लाइफ का सबसे खराब सफर था। आमतौर पर ओडेसा से लीव जाने में 7-8 घंटे लगते हैं लेकिन उस दिन 16 घंटे लगे। ट्रेन लोगों से भरी हुई थी। छोटे बच्चे, मां के गोद में नवजात, कुत्ते, बिल्ली सब साथ एक ही ट्रेन में सवार थे। यात्रा इतनी लंबी थी कि लोग अपने सूटकेस पर या खड़े-खड़े सो रहे थे। ये सीन मुझे उन डॉक्यूमेंट्रीज की याद दिला रहा था, जो मैंने वर्ल्ड वार-2 के बारे में देखी थी। लेकिन अब ये असलियत में मेरे साथ गुजर रहा था। 4 मार्च 2022 को मैंने पोलैंड का बॉर्डर क्रॉस किया। मैं पांच दिन वहां रही। पहले मैं uchanie नाम के एक गांव में रही। फिर पौलेंड के एक और गांव वारसा चली गई। मैं उन सभी लोगों की बहुत आभारी हूं, जिन्होंने मुझे अपने घर में शरण दी। मुझे उन सभी लोगों के नाम भी याद नहीं हैं लेकिन मदद करने वाले कुछ लोगों के साथ मैं आज भी जुड़ी हुई हूं। मैंने पूरा पोलैंड पार कर किया, फिर जर्मनी, ऑस्ट्रिया और आखिर में इटली के वेरोना शहर में पहुंची। मेरे दोस्तों ने वहां मेरे रहने का इंतजाम किया। मैं एक इटैलियन परिवार के साथ रहने लगी। वो आज भी मेरा परिवार हैं। उन लोगों ने मेरे लिए अपने घर के दरवाजे खोल दिए। मुझे वो हर सुविधा दी, जिसकी मुझे जरूरत थी। वो मेरी लाइफ का बेशकीमती लम्हे रहे हैं।
भारतीय वीजा के लिए बहुत भाग-दौड़ करनी पड़ी
मुझे भारत आना था क्योंकि मेरा प्यार भी भारत में मौजूद था। मैंने वीजा अप्लाई किया, बहुत दिक्कतों का सामना किया। दो बार मेरा वीजा खारिज हुआ, भारतीय दूतवास के कई चक्कर लगाए। लेकिन भारत में जिस परिवार से से मुझे जुड़ना था उन्होंने मेरा बहुत साथ दिया और उनकी जी-तोड़ मेहनत से मुझे वीजा मिल गया। उस समय मुझे अपना घर छोड़े तीन महीने बीत चुके थे। मेरे पास अभी भी यह बताने के लिए कोई शब्द नहीं है कि मैं उस समय कितनी खुश थी। जब मैं एयरपोर्ट पहुंची और सालों बाद हमने एक-दूसरे को देखा। वो पल मेरे लिए प्योर ‘हैप्पीनेस’ का था।
मेरी कहानी में अब तक आपने युद्ध और युद्ध के बाद की दिक्कतों का जाना लेकिन इससे पहले यूक्रेन में मेरे पास एक शांत और अच्छी जिंदगी थी। जहां मेरी छोटी सी फैमिली, मेरा काम, मेरे दोस्त, नीला समुद्र, खुला आसमान सबकुछ था। अब मैं आपको युद्ध के पहले की लाइफ और भारत से मेरा लगाव कैसे हुआ वो भी आपको बताती….
आर्ट और साहित्य की रुचि ने भारत से कराया रूबरू
मैं यूक्रेन के ओडेसा में पैदा हुई और वहीं पली-बढ़ी। मेरे पेरेंट्स आज भी यूक्रेन में ही हैं। जो इस वक्त दुनिया की सबसे असुरक्षित देश है। मेरे देश के लोग आज अपने अस्तित्व की लड़ाई लड़ते हुए लहूलुहान हो रहे हैं। मेरे पास बचपन की ढेरों खूबसूरत यादें हैं, जिसमें दूर-दूर तक फैला गहरा नीला समुद्र है। घर के पास समुद्र तट पर रेत के घरौंदे बनाना, लड़कों के साथ फुटबॉल खेलना जैसी यादें है। मेरी स्कूल लाइफ बहुत दिलचस्प रही है। मैंने स्कूल में इंग्लिश और स्पैनिश सीखी, जो कि उस समय ओडेसा में आम बात नहीं थी। मैं ये नहीं कहूंगी कि मैं स्कूल की बेस्ट स्टूडेंट थी लेकिन मेरा दिमाग म्यूजिक, फिल्म और आर्ट की तरफ दौड़ता था। साथ ही नई भाषाओं का जानना, अलग-अळग भाषाओं के साहित्य पढ़ना और हिस्ट्री मेरे पंसदीदा विषय थे। मेरी इस पसंद ने ही मेरा परिचय भारतीय संस्कृति से कराया।
अमिताभ, राज कपूर की फिल्में देख बड़ी हुई
मैं एक ऐसे देश से हूं जो कभी सोवियत संघ का हिस्सा रहा है। जहां बॉलीवुड बहुत पॉपुलर था। मैं और मेरी फैमिली वीकेंड में कभी-कभी पुरानी बॉलीवुड फिल्में देखते। राज कपूर, हेमा मालिनी, अमिताभ बच्चन को मैंने बचपन से ही जाना। मुझे इंडियन फिल्मों का म्यूजिक, लव स्टोरीज, ड्रेसेज, ज्वेलरी, कलर्स और आर्किटेक्चर से प्यार हो गया। अगर मैं एक शब्द में अपने मन की बात कहूं तो मुझे इंडिया से ही प्यार हो गया। उस वक्त मैं सोच भी नहीं सकती थी कि मेरे बचपन का सपना एकदिन पूरा हो जाएगा। स्कूल खत्म करने के बाद मैंने 5 साल तक इंटरनेशनल ह्यूमैनिटैरियन यूनिवर्सिटी में पढ़ाई की। यहां मैंने इंटरनेशनल बिजनेस एंड इंटरनेशनल इकोनॉमिक्स रिलेशन में स्पेशलाइजेशन किया। पढ़ाई के दौरान मैंने स्पैनिश को फिर से पढ़ना शुरू किया। यूनिवर्सिटी के दिन मेरे लिए मुश्किलों भरे थे लेकिन ये वो समय था, जब मैंने जाना कि पढ़ाई और किताबें जिंदगी में कुछ हासिल करने के लिए और कुछ बनने के लिए बहुत जरूरी हैं। जब हम बड़े हो रहे होते हैं तो उस उम्र ये समझना जरूरी है कि हम जीवन से क्या चाहते हैं और हमें क्या करना है। ये सब समझने के लिए किताबें आपकी बहुत मदद करती हैं।
किताबों से प्यार की वजह से बुक स्टोर में काम करने लगी
किताबों को लेकर मेरे अंदर एक अलग लगाव है। यूनिवर्सिटी के दिनों दौरान मैं खूब किताबें पढ़ती थी। मुझे ऐसा लगता कि ज्यादा से ज्यादा पढ़ने और समझने की जरूरत है। इसलिए मैं धार्मिक किताबें, हिस्ट्री, जीवनियां, क्लासिक, साइकोलॉजी, फिलॉसपी या यूं कहूं कि जो भी दिलचस्प किताब हाथ लगती, मैं उसे पढ़ डालती। बाद में किताबों से मेरा यही लगाव मेरा प्रोफेशन में बदल गया। मैं एक बुक शॉप में काम करने लगी। मैं अपने इस काम को खूब एंजॉय करती। मेरे पास एक बहुत अच्छी टीम थी। टीम के सभी लोगों को किताबों और अपने काम से प्यार था। हमारी बुक शॉप ओडेसा के ऐसे ऐतिहासिक केंद्र में है, जहां दुनिया भर से टूरिस्ट आते और हमारी उनसे दिल खोलकर बातें होती।
कभी न भूल पाने वाला मेरा पहला इंडिया ट्रिप
साल 2015 में मैं अपना जन्मदिन सेलिब्रेट करने पहली बार इंडिया आई। वो यात्रा मैं कभी नहीं भूलूंगी। उस पल मुझे लगा कि मेरे बचपन की सारी ख्वाहिशें अचानक से पूरी हो गईं। मुझे लगा ये धरती मेरी अपनी है। उसके बाद भी मैं भारत दो-तीन बार आई। कई दिलचस्प लोगों से मिली। मेरे कई दोस्त बने और मुझे मेरा प्यार भी यहीं मिला। यह सच है जब लोग कहते हैं सबसे अच्छी चीजें अचानक होती हैं। हालांकि, उस वक्त हमारा शादी करने का कोई प्लान नहीं था। हम पहले अच्छे दोस्त बने। लेकिन फिर मैं यहां से चली गई। दूरी होने के बाद भी हमारा जुड़ाव खत्म नहीं हुआ। दूरी ने हमें और करीब ला दिया। मेरा शरीर ओडेसा में था लेकिन मन भारत में ही रह गया। इस तरह हमारा लॉन्ग डिस्टेंस रिलेशनशिप शुरूआत हुई। हम घंटों फोन पर बात करते। एक-दूसरे को वॉट्सएप पर हजारों मैसेज भेजते। हमने एक-दूसरे से अच्छे-बुरे दिन, खुशी-दुख सब साझा किया। हर बार जब हम इंदिरा गांधी इंटरनेशनल एयरपोर्ट पर मिलते ऐसा लगता कि पहली बार मिल रहे हैं। हम एक-दूसरे के साथ रहे हैं, चाहे हालात कैसे भी रहे हों।
एक पुरानी कहावत है कि अगर आप ईश्वर को हंसाना चाहते हैं तो उन्हें अपने प्लान के बारे में जरूर बता दें। मुझे लगता है कि किसी ने भी ये नहीं सोचा होगा कि एकदिन हम बिना मास्क बाहर नहीं जा पाएंगे। बिना मास्क बाहर निकलना जान खतरे में डालना होगा। कोविड के दौरान इंडियन बॉर्डर बंद थे। टूरिस्ट के लिए ऑफिशियली इसे नवंबर 2021 में खोला गया। ये जानकर मैं बहुत खुश थी। मैं अगली यात्रा के लिए इंतजार नहीं कर पा रही थी। मैंने और मेरे दोस्त ने ये प्लान किया था कि मैं भारत आऊंगी और हम मार्च में साथ होली सेलिब्रेट करेंगे। तभी फरवरी 2022 में मेरा देश युद्ध की आग में झोंक दिया गया।
भारत में आकर खाना बनाना सीखा और योग करने लगी
भारत आने के बाद मैंने अपने मेंटल और फिजिकल हेल्थ पर ध्यान देना शुरू किया। मैं महीनों से सोई नहीं थी, जिसका मेरी सेहत पर बुरा असर पड़ा। यहां आकर मैंने फिर से योग, मेडिटेशन और हिंदी सीखनी शुरू की। इंडियन कुकिंग सीख रही हूं। हिंदी बोलने में शर्माती हूं लेकिन जब हिंदी बोलती हूं तो लोगों का रिएक्शन देखकर अच्छा लगता है। हर दिन कुछ नया सीख रही हूं, कुछ नया तलाश रही हूं। लेकिन यूक्रेन से जुड़ी खबरें जरूर देखती हूं। अपने देश के हालात देख रोती हूं। एक खूबसूरत देश जो अब खंडहर में बदल चुका है। मेरे अंदर एक दर्द हमेशा रहता है, जिस पर मेरा बस नहीं चलता। मैं जानती हूं मेरे पेरेंट्स कभी अपना देश नहीं छोड़ेगे। वो खुश हैं कि मैं सेफ हूं, मैं खुश हूं। हर रोज उनसे बात करती हूं और यूक्रेन की जीत का सोचकर खुद को खुश रखती हूं। मैं वापस अपने देश जाकर पेरेंट्स और देशवासियों को खुश देखना चाहती हूं फिर से वही शांत नीला आसमान, धरती और समुद्र की लहरों की अठखेलियां देखना चाहती हूं।
एक सवाल का जवाब लगातार ढूंढ रही हूं दुनिया में युद्ध क्यों होते हैं? क्यों एक देश दूसरे देश को निगलने की सोचता है, जिसमें मासूम और बेकसूर जानें जाती हैं। आपको जवाब मिले तो मुझे जरूर बताइएगा। 